Moenie bobbejaan agter bult gaan haal nie | Netwerk24
Moenie bobbejaan agter bult gaan haal nie
02 November 2018 06:01
Vir sowat ses weke al wandel 'n eensame bobbejaan deur die strate van Franschhoek.
Kurt Maske, 'n bekommerde inwoner, sê gemeenskapslede het die afgelope paar weke gereeld dié dier se doen en late aangemeld.
Pogings om die bobbejaan te vang en in sy natuurlike habitat vry te laat, was egter nie suksesvol nie.
Volgens Kurt het die bobbejaan nog niemand aangeval of skade by eien­dom­me aangerig nie, maar hy wil dít graag verhoed. "Die gemeenskap en inwoners laat ons gereeld met 'n WhatsApp-bood­skap weet waar hulle die bobbejaan gesien het, maar hy verdwyn elke keer vóór ons hom kan kry," het hy gesê.
Die bobbejaan is vermoedelik uit sy trop in die berge om Franschhoek ge­skop en is nou op pad na groener wei­vel­de.
"Baie mense het wingerde of vrugte­bome in hul erwe, dus is dit maklike toegang tot kos," het Kurt gesê.
Tinie van der Westhuizen, 'n natuur­bewaarder vir Cape Nature, meen die bobbejaan is waarskynlik 'n jong mannetjie. "Hy moet sy pad tot 'n nuwe trop vind en dit neem gewoonlik 'n rukkie," sê Van der Westhuizen.
Hy voer aan om die dier te vang en weer vry te laat, is nie die beste opsie nie omdat dit die bobbejaan se natuurlike proses sal versteur.
"Die bobbejaan sal dan ook in gevaar wees, want om hom in 'n ander omge­wing te dwing, kan hy op 'n trop afkom wat hom sal verskeur," het Tinie gesê.
Tinie het ook vertel as die bobbejaan geskuif word, sal dit net 'n ander dorp se probleem word.
Volgens Tinie moet inwoners hul vullis bestuur sodat die dier nie daarin kan krap nie.
"Die inwoners moet ook nie die bobbejaan voer nie," het hy gesê. Hy sê die bobbejaan sal uiteindelik sy pad na sy nuwe bobbejaan-familie vind.
. A stray baboon has been wandering the streets of Franschhoek. The town must wait it out, as moving the baboon would likely cause more harm than good.